VALSTYBĖS ĮMONĖS REGISTRŲ CENTRO

DIREKTORIUS

ĮSAKYMAS

DĖL ATLEIDIMO NUO ATLYGINIMO UŽ DAIKTINIŲ TEISIŲ, ŠIŲ TEISIŲ SUVARŽYMŲ IR JURIDINIŲ FAKTŲ REGISTRAVIMĄ DIDINIMO TVARKOS APRAŠO PATVIRTINIMO

2019 m. vasario 21 d. Nr. V-105 (101.2E)

Vilnius

Vadovaudamasis Lietuvos Respublikos nekilnojamojo turto registro įstatymo 17 straipsnio 3 dalimi ir Nekilnojamojo turto registro nuostatų, patvirtintų Lietuvos Respublikos Vyriausybės 2014 m. balandžio 23 d. nutarimu Nr. 379 „Dėl Nekilnojamojo turto registro nuostatų patvirtinimo“, 391 punktu:

1. T v i r t i n u pridedamą Atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo tvarkos aprašą.

2. Į p a r e i g o j u:

2.1. Dokumentų valdymo departamento Raštinės vedėją iki 2019 m. kovo 1 d. organizuoti šio įsakymo paskelbimą Teisės aktų registre;

2.2. Klientų aptarnavimo centrų vadovus užtikrinti šio įsakymo paskelbimą klientų aptarnavimo vietų skelbimų lentose.

3. P r i p a ž į s t u netekusiu galios valstybės įmonės Registrų centro direktoriaus 2016 m. birželio 16 d. įsakymą Nr. v-165 „Dėl dvigubo atlyginimo tarifo taikymo registruojant daiktines teises, šių teisių suvaržymus ir juridinius faktus“ su visais pakeitimais ir papildymais.

4. P a v e d u įsakymo vykdymo kontrolę registrų tvarkymo direktoriui ir klientų aptarnavimo direktoriui.

5. N u s t a t a u, kad šis įsakymas (išskyrus 2.1 papunktį) įsigalioja nuo 2019 m. kovo 1 d.

Direktorius	Saulius Urbanavičius

PATVIRTINTA

Valstybės įmonės Registrų centro direktoriaus

2019 m. vasario 21 d.

įsakymu Nr. V-105 (101.2E)

ATLEIDIMO NUO ATLYGINIMO UŽ DAIKTINIŲ TEISIŲ, ŠIŲ TEISIŲ SUVARŽYMŲ IR JURIDINIŲ FAKTŲ REGISTRAVIMĄ DIDINIMO

TVARKOS APRAŠAS

1. Atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo tvarkos aprašas (toliau – Aprašas) nustato atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo tvarką.

2. Atlyginimas už daiktinių teisių, šių teisių suvaržymų ir juridinių faktų registravimą 100 procentų nedidinamas tuo atveju, kai pareiškėjas negali įvykdyti savo pareigos paduoti prašymo įregistruoti daiktines teises, šių teisių suvaržymus ir juridinius faktus (toliau – Pagrindinis prašymas) per įstatymo nustatytą terminą dėl objektyvių priežasčių.

3. Aprašo 2 punkte nurodytas aplinkybes gali patvirtinti valstybės (savivaldybių) institucijų sprendimai, pažymos, dokumentų gavimo datą patvirtinantys dokumentai, antspaudai dokumentuose, pagal kuriuos būtų galima nustatyti datą, nuo kurios pareiškėjas įgijo galimybę disponuoti registravimui reikalingais dokumentais (pvz., Nacionalinės žemės tarnybos prie Žemės ūkio ministerijos sprendimas, įsakymas, ilgalaikės komandiruotės dokumentų kopijos, medicinos įstaigos pažyma apie gydymą ir pan.).

4. Tuo atveju, kai yra priimtas Nekilnojamojo turto registro tvarkytojo teritorinio registratoriaus (toliau – Teritorinis registratorius) sprendimas atsisakyti (atidėti sprendimo priėmimą) registruoti daiktines teises, šių teisių suvaržymus ir juridinius faktus dėl pateiktuose dokumentuose esančių klaidų ar dėl dokumentų trūkumo, atlyginimas už daiktinių teisių, šių teisių suvaržymų ir juridinių faktų registravimą 100 procentų didinamas tik tais atvejais, kai yra praleistas 30 dienų terminas po teikiamų dokumentų patikslinimo ar trūkstamų dokumentų parengimo dienos; tais atvejais, kai po teritorinio registratoriaus sprendimo atsisakyti (atidėti sprendimo priėmimą) registruoti daiktines teises, šių teisių suvaržymus ir juridinius faktus pareiškėjas registruoti pateikia tuos pačius dokumentus ar papildo dokumentais, kurie parengti iki sprendimo priėmimo, registruojant daiktines teises, šių teisių suvaržymus ir juridinius faktus atlyginimas didinamas 100 procentų.

5. Aprašo 2–4 punktuose nurodytos atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo 100 procentų procedūros taikomos tik tuo atveju, kai pareiškėjas kreipiasi į teritorinį registratorių su atskiru motyvuotu prašymu ir jį pagrindžiančiais dokumentais atleisti nuo atlyginimo didinimo 100 procentų. Šis prašymas turi būti paduotas ne vėliau kaip per vieną mėnesį nuo Pagrindinio prašymo padavimo.

6. Pareiškėjas, nesutinkantis su jam apskaičiuotu 100 procentų padidintu atlyginimu už daiktinių teisių, šių teisių suvaržymų ir juridinių faktų registravimą, gali atlikti šiuos veiksmus:

6.1. sumokėti jam apskaičiuotą 100 procentų padidintą atlyginimą; šiuo atveju pareiškėjo Pagrindinis prašymas įvykdomas teisės aktų nustatytais terminais (per 10, 5, 3, 2 ar 1 darbo dieną), o pareiškėjas prašymą atleisti nuo atlyginimo didinimo 100 procentų gali paduoti per vieną mėnesį nuo Pagrindinio prašymo padavimo; prašymas atleisti nuo atlyginimo didinimo 100 procentų turi būti išnagrinėtas ir sprendimas dėl jo priimtas per 20 darbo dienų nuo prašymo gavimo dienos; tenkinus šį prašymą, pareiškėjui grąžinami permokėti pinigai;

6.2. nemokėti jam apskaičiuoto 100 procentų padidinto atlyginimo; šiuo atveju pareiškėjo Pagrindinio prašymo vykdymas atidedamas, vadovaujantis Lietuvos Respublikos nekilnojamojo turto registro įstatymo 26 straipsnio 3 dalies 3 punktu ir 29 straipsnio 5 punktu, o pareiškėjas prašymą atleisti nuo atlyginimo didinimo 100 procentų gali paduoti per vieną mėnesį nuo Pagrindinio prašymo padavimo; prašymas atleisti nuo atlyginimo didinimo 100 procentų turi būti išnagrinėtas iki galutinio sprendimo dėl Pagrindinio prašymo priėmimo; tenkinus prašymą atleisti nuo atlyginimo didinimo 100 procentų, pareiškėjo pagrindinis prašymas įvykdomas, jei yra sumokėtas teisės aktų nustatyta tvarka apskaičiuotas mokestis (ar jo avansas) už daiktinių teisių, šių teisių suvaržymų ir juridinių faktų registravimą, netenkinus – atmetamas, vadovaujantis Lietuvos Respublikos nekilnojamojo turto registro įstatymo 26 straipsnio 3 dalies 2 punktu ir 29 straipsnio 5 punktu.

7. Pareiškėjas, dėl svarbių priežasčių praleidęs terminą prašymui atleisti nuo atlyginimo didinimo 100 procentų paduoti, turi teisę prašyti Teritorinio registratoriaus šį terminą atnaujinti; šiuo atveju kartu su prašymu atleisti nuo atlyginimo didinimo 100 procentų turi būti pateikiamas ir pareiškimas atnaujinti praleistą prašymo padavimo terminą bei termino praleidimo priežastis patvirtinantys dokumentai.

8. Sprendimą dėl atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo 100 procentų priima Teritorinis registratorius (šį sprendimą pasirašo valstybės įmonės Registrų centro Turto registrų tvarkymo tarnybos Nekilnojamojo turto registro departamento vadovas arba šio departamento atitinkamo skyriaus vadovas).

9. Sprendimas dėl atleidimo nuo atlyginimo už daiktinių teisių, šių teisių suvaržymų ir juridinių faktų registravimą didinimo 100 procentų priimamas atsižvelgiant į kartu su Pagrindiniu prašymu pateiktą vėliausios datos dokumentą (jei teikiamas dokumentų paketas).

10. Teritorinio registratoriaus priimti sprendimai gali būti skundžiami Centriniam registratoriui per vieną mėnesį nuo skundžiamo Teritorinio registratoriaus sprendimo priėmimo dienos; pareiškėjas, dėl svarbių priežasčių praleidęs terminą skundui paduoti, turi teisę prašyti Centrinio registratoriaus šį terminą atnaujinti; šiuo atveju kartu su skundu turi būti pateikiamas ir pareiškimas atnaujinti praleistą skundo padavimo terminą, ir termino praleidimo priežastis patvirtinantys dokumentai; Centrinio registratoriaus priimti sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

______________________________